Viktor Kassai
Viktor Kassai (sündinud 10. septembril 1975 Tatabányas) on Ungari endine jalgpallikohtunik. 2003. aastast oli ta FIFA rahvusvahelise kategooria kohtunik. Kassai vilistatud esimene rahvuskoondiste vaheline mäng toimus 18. augustil 2004 Bratislavas, kus Slovakkia kohtus Luksemburgi jalgpallikoondisega 2006. aasta MM-i kvalifikatsioonis. FIFA nimetas Viktor Kassai üheks 15 väljakukohtunikust 2007. aasta U-20 MM-ile Kanadasse. Seal vilistas ta kolme kohtumist. Teises alagrupivoorus vilistas ta 3. juulil Brasiilia ja Lõuna-Korea jalgpallikoondise mängu. Brasiilia oli esimese mängu kaotanud, läks siin 3:0 ette, kuid viimase 10 minutiga lõi Lõuna-Korea kaks väravat tagasi. Kaarte keegi ei saanud. Viimases alagrupivoorus 6. juulil vilistas ta Argentina ja Korea RDV jalgpallikoondise mängu. Põhja-Korea vajas võitu, aga Argentina võitis 1:0 ja võitis ka alagrupi, Põhja-Korea jäi kolmandaks ja langes välja. Kumbki meeskond sai kaks kollast kaarti. 12. juulil vilistas ta kaheksandikfinaali, kus seni kõik mängud kindlalt võitnud Mehhiko jalgpallikoondis alistas ka Kongo jalgpallikoondise 3:0. Kumbki meeskond sai viis kollast kaarti ja Kongo mängis seetõttu alates 48. minutist vähemuses. 2008. aasta EM-il oli Kassai mitmes mängus neljas kohtunik. FIFA nimetas Kassai üheks 16 väljakukohtunikust 2008. aasta olümpiamängudele Pekingisse. Kassai vilistas kahte kohtumist. 10. augustil juhtis ta Argentina ja Austraalia jalgpallikoondise vahelist teise alagrupivooru mängu, mille Argentina võitis 1:0. Kassai määras kaks kollast kaarti, mõlemad mängu lõpuosas Austraaliale. 23. augustil vilistas ta Argentina ja Nigeeria jalgpallikoondise vahelist olümpiafinaali, mille Argentina võitis 1:0. Kassai määras viis kollast kaarti, kõik teisel poolajal: algul kaks Nigeeriale ja siis kolm Argentinale. FIFA nimetas Kassai üheks 30 väljakukohtunikust 2010. aasta jalgpalli MM-ile, mis toimusid LAV-is. Enne seda oli ta vilistanud Bahreini ja Uus-Meremaa jalgpallikoondise vahelist lisavalikmängu, mis lõppes väravateta. Mängus andis ta kaks kollast kaarti, mõlemad viimasel veerandtunnil Uus-Meremaale. Finaalturniiril vilistas ta nelja kohtumist. Esimeses alagrupivoorus 15. juunil juhtis ta Põhja-Korea ja Brasiilia kohtumist, mille Brasiilia võitis 2:1 ja Kassai määras üheainsa kollase kaardi (Brasiiliale lõpuminutitel). Viimases alagrupivoorus 22. juunil Mehhiko ja Uruguay jalgpallikoondise vahel andis ta mängijatele kolm kollast kaarti, kõik viimasel pooltunnil, ning Uruguay võitis 1:0, mis rahuldas mõlemat meeskonda: mõlemad pääsesid edasi. Kassai vilistas kaheksandikfinaali, milles Ghana jalgpallikoondis alistas 26. juunil lisaajal 2:1 USA jalgpallikoondise. Seda nägi 19 miljonit televaatajat, mis tegi sellest USA teleajaloo vaadatuima jalgpallimatši. Mängijad said viis kollast kaart (USA 3, Ghana 2). Lõpuks vilistas Kassai 7. juulil poolfinaali, milles Hispaania jalgpallikoondis alistas 1:0 Saksamaa jalgpallikoondise ja keegi ei saanud kaarti. Kassai oli 28. mail 2011 Londonis Wembley staadionil toimunud UEFA Meistrite liiga 2010/11. hooaja finaali peakohtunik FC Barcelona ja Manchester Unitedi vahel. Barcelona võitis 3:1, kumbki meeskond sai kaks kollast kaarti. 11. novembril 2011 oli ta Euroopa meistrivõistluste valikturniiri play-off'is Eesti-Iirimaa kohtumise peakohtunik. Pärast mängu, mille Eesti kaotas 0:4, loodi Facebookis lehekülg "Viktor Kassai dislike", et protestida kohtuniku väidetava ülekohtu vastu. Kassai andis Eesti koondisele kuus kollast ja kaks punast kaarti, samuti määras ta Eesti väravasse penalti. Iirlased ei saanud ainsatki kaarti. 2012. aasta Euroopa meistrivõistluste finaalturniiri D-alagrupi viimases mängus Ukraina ja Inglismaa vahel ei lugenud Kassai Ukraina koondislase Marko Devići väravat, kui kaitsja John Terry juba väravajoone ületanud palli minema lõi. Enne väravaolukorda jäid ukrainlased suluseisu, mida kohtunikud samuti ei fikseerinud. Meistrite liiga 2012/2013. aasta hooajal vilistas Kassai tähtsaid matše, näiteks kaheksandikfinaali korduskohtumist, kus Barcelona alistas 0:2 kaotatud avamängu järel AC Milani 4:0, ja poolfinaali avakohtumist, kus Barcelona kaotas Müncheni Bayernile 0:4. 2013. aasta jaanuaris kutsuti Kassai kohtunikuks Pärsia lahe äärsete riikide meistrivõistlustele jalgpallis.[viide?] Viktor Kassai töötab turismiäris.[viide?]